google/wiki40b huggingface dataset:
Melantrich

Melantrich bolo české nakladateľstvo a vydavateľstvo, pôsobiace od roku 1898, najprv pod názvom Tiskařské družstvo Národně sociální strany. Názov Melantrich nieslo od roku 1910. V období prvej republiky sa Melantrich stal najvýznamnejším polygrafickým podnikom v Čechách. Bolo tu vydávané ako množstvo novín a časopisov, tak aj množstvo knižných publikácií, vrátane diel najvýznamnejších autorov českej i svetovej beletrie, náučná literatúra, zozbierané spisy významných osobností, súdobá poézia, životopisné knihy aj knihy historické. Melantrich fungoval aj v období nacistickej okupácie. Po komunistickom prevrate nezanikol, ale jeho činnosť bola výrazne oklieštená. Po roku 1989 sa iba ťažko adaptoval na podmienky trhového hospodárstva a v roku 1999 zanikol.
Hospital Records

História

V roku 1996 Goss a Colman hrajúci pod pseudonymom London Elektricity vytvorili jadro vydavateľstva. Do širšieho povedomia verejnosti prenikajú v roku 1999 po vydaní ich debutového albumu Pull the Plug. Prvá kompilácia nazvaná Outpatients vydaná v roku 2000 obsahovala skladby DJov Landslide, Marcus Intalex a Aquasky. Vďaka originálnej zmesi jazzu, dance, house, UK garage a breakbeatu si získali pozornosť medzi drum and bassovou komunitou a prilákali do svojich radov DJov ako Gilles Peterson. V roku 2001 sa k Hospital Records pridáva waleský producent High Contrast, ktorý nasleduje svoj debutový album sériou LP v roku 2002, ktoré sú veľmi pozitívne prijaté verejnosťou a pomáhajú tak vydavateľstvu dostať sa do popredia na scéne.
V roku 2003 London Elektricity vydávajú druhý album a po jeho vydaní Chris Goss opúšťa projekt, ale Tony Colman sa nevzdáva, priberá nových kolegov a mení projekt na živú skupinu. Počas toho sa k Hospital Records pridávajú umelci ako Nu:Tone, Logistics, Landslide, Cyantific a v roku 2005 Q Project, vďaka čomu si upevňujú svoju pozíciu na DJsky orientovanej drum and bassovej scéne.
V roku 2006 vydal Hospital Records svoj stý album ako špeciálny 3xCD pack s názvom „10 Years Of Hospital“, na ktorom London Elektricity, High Contrast a Cyantific prerobili veľa singlov vzniknutých v Hospital Records, a 2x12 EP, v ktorom spolupracujú High Contrast vs. Logistics, Syncopix vs. Nu:Tone, London Elektricity vs. Logistics a Cyantific vs. Q Project.
V roku 2008 Tony Colman objavil Matúša Lenického ako B-complex. So svojim prvým hlavným vydaním skladby „Beautiful Lies“ sa dostal na kompiláciu Sick Music v júni 2009. V roku 2009 podpísal z vydavateľstvom zmluvu Netsky.

Med School

V júli 2006 oznamuje Hospital Records založenie dcérskeho vydavateľstva, ktorý sa bude špecializovať na viac experimentálne štýly drum and bassu. Hudobníci, ktorí sa k vydavateľstvu pripojili sú napríklad S.P.Y, CLS, Londýnske duo Fracture And Neptune a Icicle. Na poslednom albume My Detroid sa objavili umelci ako Craggz, Infiltrata a Martsman. Noví umelci pridaní do zoznamu sú Bop, Circa, Craggz, Derrick, DJ Madd, Electrolyte, Enei, Implex, Infiltrata, Inztance, Joe Syntax, Kharm, Martsman, Minotaur, Naraka, Pryzma, Randomer, REDS, Royalston, So:Flow, Stray, Synkro, Tonika a Trisector.

M*A*S*H*

M*A*S*H* je subvydavateľstvo Hospital Records. Bolo vytvorené Tonym Colmanom a Chrisom Gossom pre vydávanie jednej alebo dvoch skladieb pre kohokoľvek, kto priniesol niečo nové. Vydavateľstvo vydáva na 12" vinyly.
American Roentgen Ray Society

American Roentgen Ray Society (ARRS) je rádiologická spoločnosť v Spojených štátoch. Bola založená v roku 1900, v období objavenia röntgenového žiarenia.
Sídli v Leesburgu vo Virgínii. Spoločnosť vydáva mesačník American Journal of Roentgenology (predtým American Journal of Radiology). Poskytuje štipendiá a udeľuje ocenenia.
Jej vzdelávacie programy zahŕňajú semináre a program ďalšieho vzdelávania pre rádiologických technikov.
Demre

Demre (staršie Kale; v staroveku Myra - gr. Μύρα - Myra) je mesto v južnom Turecku, v historickom kraji Lýkia, v kraji Antalya. Je známe ako pôsobisko Svätého Mikuláša.

Dejiny

Pobrežie Lýkie bolo obývané Grékmi už v ranej železnej dobe. Grécky vplyv a kolonizácia tu boli rozšírené v dobe helenizmu, kedy bola Myra významným mestom tzv. Lýkijskej ligy. V tejto dobe v blízkostí mesta vznikli typické skalné lýkijské hrobky. V rímskom období mesto prosperovalo, bolo tu divadlo, kúpele a silná kresťanská komunita, ktorej najvýznamnejší predstaviteľ bol Sv. Mikuláš, ktorý žil v 4. storočí a pochádzal z neďalekého mesta Patara.
Mesto sa v byzantskom období postupne zmenšovalo dôsledkom vpádov; v 9. storočí Myru vyplienili Arabi a v 11. storočí ju ovládli Seldžuckí Turci. Preto talianski obchodníci zobrali kosti Sv. Mikuláša, ktorý bol pochovaný v sarkofágu kostola, a umiestnili ich v Bari, kde sú dodnes. V osmanskom období tu žili stále Gréci, ktorí počas Grécko-tureckej výmeny obyvateľov v roku 1923 odišli do Grécka, do Atén. Mesto začalo postupne upadať, rozpadol sa aj kostol Sv. Mikuláša.

Pamiatky

V meste sa nachádzajú starogrécke skalné hrobky, dobre zachované antické divadlo a kostol Sv. Mikuláša, kde je zachovaný aj pôvodný sarkofág svätca. Prvý kostol tu vznikol v 6. storočí, dnešná podoba je z 8. a kláštorná časť z 11. storočia.
Írske obranné sily

Írske obranné sily (ír. Fórsaí Cosanta oficiálne:  Óglaigh na hÉireann) tvoria armádu Írska. Zahŕňajú Írsku armádu, Letecký zbor, Námorné zložky a Záložnú obrannú armádu.
Najvyšší veliteľ ozbrojených síl je prezident Írska. Všetci dôstojníci obranných síl dostávajú rozkazy od prezidenta, ale v praxi koná v mene prezidenta minister obrany a podáva správy írskej vláde. Ministra obrany odporúča Obranný výbor.
Fatinitza

Fatinitza je opereta v troch dejstvách, ktorú zložil Franz von Suppé.
Premiéra sa konala 5.januára 1876, v divadle Carl Theater vo Viedni. Libreto v nemeckom jazyku napísali F. Zell a Richard Genée. Opereta sa dočkala svetového úspechu.

Obsah

Pre operetu príliš popretkávaný a prekomplikovaný dej sa odohráva počas Rusko-Tureckej vojny na Kryme. Prvé dejstvo sa začína v ruskom tábore, kde na zažehnanie nudy si vojaci zahrajú komédiu, v ktorej sa Wladimír prezlečie za bulharskú ženu - Fatinitzu. V druhom dejstve sa „Fatinitza“ dostáva do tureckého háremu pašu Izzeta. Keď pred ženami prezradí pravdu, tie jej (mu) pomôžu ujsť. V treťom dejstve sa počas uzatvárania mieru po mnohých nedorozumeniach a prekvapivých odhaleniach všetko vysvetlí a Wladimír si vezme Lidiu, dcéru ruského veliteľa, za ženu.
Ь

Ь (minuskula ь) je písmeno cyriliky.
Pôvodne slúžilo na zachytenie mäkkého jeru, čo bola ultrakrátka samohláska i.
V rôznych jazykoch sú jeho významy rôzne. V ruštine sa používa na označenie palatalizovanej spoluhlásky, podobne ako mäkčeň v slovenčine, a nazýva sa mäkký znak (rus. мягкий знак, biel. мяккі знак, ukr. м’який знак).
Písmeno je súčasťou písmen Љ, Њ a Ы.
Ô

Ô je v poradí 29. písmeno slovenskej abecedy. V súčasnosti sa používa v slovenčine, sliezštine, francúzštine a vietnamčine.

Výslovnosť

[uo] – slovenčina, a v jednej z abecied sliezštiny
[o:] – francúzština, predtým tiež v grónčine
[o] – vietnamčina
Teodor II. (koptský pápež)

Životopis

V civilnom živote najskôr získal v roku 1975 titul z farmácie na Alexandrijskej univerzite a neskôr v danom obore pracoval. V roku 1986 sa stal mníchom vo Wádí an-Natrún, v roku 1989 sa stal kňazom a v roku 1997 biskupom Koptskej pravoslávnej cirkvi. 4. novembra 2012 bol zvolený za nástupcu zosnulého koptského pápeža Šenudu III. Do úradu nastúpil 18. novembra toho istého roku ako 118. v poradí.
Luna 17

Luna 17, alebo Lunochod 1 bola sovietska kozmická sonda, ktorá v roku 1970 pristála na Mesiaci a dopravila tam prvé robotické vozidlo typu Lunochod. Išlo o vôbec prvý prípad použitia vozidla pri kozmickom výskume.
Mesačná sonda typu E-8 sa skladala z univerzálnej pristávacej platformy a samotného roveru Lunochod. Celkovo mala zostava sondy Luna 17 hmotnosť 5 600 kg, z toho vozidlo Lunochod vážilo 756 kg. Lunochod bol umiestnený na vrchnej plošine pristávacej platformy, z ktorej zišiel pomocou jednej z dvoch vyklápacích zjazdových rámp. Vozidlo bolo riadené priamo operátormi zo Zeme a jeho vedecké vybavenie tvoril röntgenový ďalekohľad pre meranie kozmického žiarenia, röntgenový spektroskop pre analýzu povrchových hornín, zariadenie na zisťovanie mechanických vlastností povrchu, laserový odrážač a systém snímacích kamier.
Luna 17 štartovala 10. novembra 1970 z kozmodrómu Bajkonur pomocou nosnej rakety Proton-K. Na selenocentrickú obežnú dráhu bola navedená 15. novembra a po korekciách dráhy úspešne pristála 17. novembra o 03:46 UTC  na mesačnom povrchu v severnej časti Mora Dažďov. Toho istého dňa o 06:28 UTC zišlo vozidlo Lunochod 1 z pristávacej plošiny a po uvedení solárnych panelov do pracovnej polohy prešlo prvých 20 metrov. Vozidlo následne pracovalo na mesačnom povrchu až do 4. októbra 1971, pričom prečkalo 11 mesačných nocí, odoslalo vyše 20 000 detailných snímkov povrchu a vyše 200 panoramatických snímkov, uskutočnilo vyše 500 meraní pevnosti povrchu a 25 chemických rozborov. Za ten čas najazdilo po Mesiaci celkovo 10 540 metrov, pričom v pohybe bolo 49 hodín.
Harcanville

Poloha

Obec má rozlohu 7,48 km². Najvyšší bod je položený 156 m n. m. a najnižší bod 108 m n. m.

Obyvateľstvo

Počet obyvateľov obce je 477 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Saint-Privat-de-Vallongue

Poloha

Obec má rozlohu 23,87 km². Najvyšší bod je položený 1 353 m n. m. a najnižší bod 354 m n. m.

Obyvateľstvo

Počet obyvateľov obce je 269 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Dejiny slovenského jazyka

Dejiny slovenského jazyka je rozsiahla štvorzväzková (v piatich dieloch) monografia Jána Stanislava. Vyšla v rokoch 1956 – 1973 vo Vydavateľstve SAV. Jedno zo základných diel slovenskej jazykovedy. Autor používa metódu historicko-porovnávajúcej jazykovedy.
Ján Stanislav uvažoval o vydaní práce o dejinách slovenského jazyka v podstate už od práce na diele Československá mluvnica pre odborných učiteľov a vysokoškolákov. Práca a štúdium prameňov, ktoré viedli k dielu Slovenský juh v stredoveku tento záujem ešte prehĺbili. Po druhej svetovej vojne prednášal dejiny slovenského jazyka, ku ktorým napísal učebnicu Slovenská historická gramatika. Tá mu poslúžila aj ako osnova pre rozsiahlejšie dielo: Dejiny slovenského jazyka. Celkovo práca na nich Stanislavovi trvala 16 rokov.

Hodnotenie

„Práca šírkou spracovania dejín slovenského jazyka a miesta slovenčiny v rámci slovanských jazykov patrí k základným dielam slovenskej jazykovedy.“ Profesor Šimon Ondruš ho považuje za jedno zo Stanislavových „opera magna“.
Poštárska bašta (Brašov)

Dejiny a charakteristika

Bašta bola postavená v rokoch 1450 - 1455 zlatárskym cechom.
Medzi rokmi 1520 - 1521 prebehla prvá renovácia objektu.
V roku 1640 prevzal správu budovy poštársky cech po ktorom bašta získala aj svoje meno.
Medzi rokmi 1961 - 1962 bola posilnená konštrukcia budovy a v roku 2005 bola bašta zrenovovaná.
V súčasnosti existujú plány na zastrešenie bašty z dôvodu ochrany.
Od roku 2012 slúžia 3 poschodia bašty ako sídlo virtuálneho múzea Brašova s digitálnou galériou.
Bašta bola postavená v severovýchodnom rohu vtedajšieho brašovskéo opevneného centra na terajšej ulici Aleea Tiberiu Brediceanu.
Bašta je kruhového pôdorysu, má štyri poschodia, jej obvod je 16 metrov a dosahuje výšky až 20 metrov. Steny sú hrubé až 2 metre. V stenách bašty sa nachádzajú strieľne.
V opevňovacom systéme Brašova predstavovala Poštárska bašta jednu z najlepších obranných veží a tvorila najsilnejšie miesto obrany Brašova.
Damvix

Poloha

Obec má rozlohu 11,66 km². Najvyšší bod je položený 10 m n. m. a najnižší bod 0 m n. m.

Obyvateľstvo

Počet obyvateľov obce je 777 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Vídeň (loď)

Loď Vídeň je jedným z plavidiel, ktoré prevádzkuje Dopravný podnik mesta Brna (DPMB) v rámci lodnej dopravy na Brnianskej priehrade. Ide o jednu z piatich sesterských lodí, ktoré pre obnovu flotily DPMB postavila firma Ješko CZ (Jaroslav Jiráň) v Hlavečníku. Vídeň bola spustená na hladinu Brnianskej priehrady v roku 2011 pod evidenčným číslom DPMB 4825.

Dejiny

Dopravný podnik sa v roku 2008 rozhodol pre kompletnú obnovu svojej flotily, ktorej najmladšia loď pochádzala z roku 1961. Zákazku na výrobu piatich zhodných plavidiel vyhrala firma Ješko CZ za celkovú sumu 73,915 milióna Kč, teda 14,783 milióna Kč za jednu loď. V roku 2010 bola dodaná prvá loď Lipsko, ďalšie dve ju nasledovali o rok neskôr – išlo o Utrecht a Vídeň, ktoré nahradili staré lode Prahu a Bratislavu. Po skúsenostiach s prevádzkou Lipska bolo vyhlásené ďalšie výberové konanie na dodatočné úpravy štyroch vyrábaných lodí, ktorej víťazom sa 20. januára 2011 stala opäť firma Ješko CZ s čiastkou 6 119 520 Kč.
Trup Vídne bol vyrobený v Lhotke nad Labem a potom prevezený do Hlavečníka, kde bolo plavidlo z väčšej časti dokončené. Spoločne s Utrechtom bola na cestnom prívese prevezená do Brna, kam po štvordňovej ceste obe lode dorazili 31. marca 2011. V lodenici DPMB nasledovala (rovnako ako u predchádzajúceho Lipska) zmena náteru trupu na tmavomodrý, kompletizácia lodi (nadstavba kormidlovne, a pod.) a osadenie elektrickej výzbroje na čele s akumulátormi. Na oboch bokoch lode boli vytvorené čierne siluety významných stavieb Viedne, ktorá je partnerským mestom mesta Brna.
Vídeň bola oficiálne do stavu vozidiel DPMB zaradená s evidenčným číslom 4825 29. apríla 2011, nebola však využívaná k pravidelným jazdám. Až 14. mája 2011, pri príležitosti osláv 65. výročia lodnej dopravy na Brnianskej priehrade a otvorením novej výpravnej budovy s odbavovacím terminálom v Bystrckom prístavisku, bolo plavidlo za účasti rakúskeho veľvyslanca a primátora Viedne slávnostne pokrstené a spustené na vodu. Pravidelnú prevádzku na Brnianskej priehrade začala loď Vídeň 16. mája 2011.
Prebohaté hodinky vojvodu z Berry

Prebohaté hodinky vojvodu z Berry (franc. Très Riches Heures du Duc de Berry) je nádherne zdobený rukopis hodiniek, čiže knihy obsahujúcej modlitby pre každú liturgickú hodinu dňa, ktorý si objednal vojvoda Ján I. z Berry okolo roku 1410. Kniha býva nazývaná kráľom iluminovaných rukopisov, pravdepodobne je najdôležitejším iluminovaným rukopisom 15. storočia. Kniha má 416 strán a zhruba polovica z nich obsahuje celostránkové ilustrácie, ktoré napriek svojej pomerne malej veľkosti patria k vrcholom gotickej knižnej maľby.
Prebohaté hodinky sú v súčasnosti uložené ako rukopis č. 65 v Musée Condé vo francúzskom meste Chantilly.
Stredisko Simona Wiesenthala

Stredisko Simona Wiesenthala (ang. Simon Wiesenthal Center, SWC) je židovská medzinárodná organizácia zameraná na ochranu ľudských práv, najmä problematikou holokaustu. Pomenované je po prenasledovateľovi nacistov Simonovi Wiesenthalovi.
Organizácia bola založená v roku 1977 a hlavné sídlo je v Los Angeles. Jej cieľom je ochrana tolerancie a porozumenia medzi ľuďmi prostredníctvom aktívneho zapájania a informovania a vzdelávania širokej spoločnosti. Zaoberá sa aj otázkami rasizmu, antisemitizmu, terorizmu a genocídy. Stredisko je zaregistrované ako mimovládna organizácia pri OSN, UNESCO a Rade Európy.
Peterská ulica (Bratislava)

Popis

Ulica je situovaná v smere západ – východ. Na západnom konci slepo končí pri areáli Gymnázia Laca Novomeského. Zo severnej strany do nej ústi Kostlivého ulica. Na východnom konci ústi do Podlučinského ulice.
Na severnej strane ulice začína panelová zástavba 3-poschodových obytných domov. Na južnej strane sa nachádza pôvodná zástavba rodinných domov z čias, keď táto ulica bola ešte súčasťou miestnej časti Prievoz. Väčšina domov bola nahradená novostavbami, ale vidiecky charakter zástavby sa nezmenil. Ulica je prejazdná po celej dĺžke.
Lineárna kombinácia

Lineárnou kombináciou prvkov (vektorov) vektorového priestoru rozumieme nový prvok (vektor), ktorý tomuto priestoru taktiež náleží. Vektorový priestor je generovaný jeho bázovými vektormi. Každý prvok tohto priestoru sa teda dá vyjadriť ako lineárna kombinácia jeho bázových vektorov.
Argyfié

Argyfié alebo Argyfia (starogr. Ἀργυφίη, Ἀργυφία – Argyfié, Argyfia) je v gréckej mytológii manželka egyptského kráľa Aigypta.
Argyfié, manželka egyptského kráľa Aigypta, bola matkou šiestich jeho synov, Lynkea, Prótea, Bousirida, Enkelada, Lyka a Daifróna. Aigyptos bol otcom päťdesiatich synov, ostatné deti mal so svojimi družkami. Synovia Aigypta sa uchádzali o päťdesiat dcér jeho brata Danaa, ktorý vládol v susednej Líbyii. Keďže Danaos so svadbou nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.
Keď sa potom chystala hromadná svadba, Danaos dcéram prikázal, aby svojich manželov počas svadobnej noci zavraždili. Poslúchli ho všetky dcéry okrem najmladšej Hyperméstry, ktorá sa do svojho manžela Lynkea zaľúbila a otcov rozkaz nesplnila. Za tento hrozný skutok boli dcéry Danaa bohmi odsúdené na večný trest nosiť v podsvetí do deravého suda vodu.
Port-Mort

Poloha

Obec má rozlohu 12,17 km². Najvyšší bod je položený 138 m n. m. a najnižší bod 8 m n. m.

Obyvateľstvo

Počet obyvateľov obce je 990 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
The Chemical Brothers

História

Ich debutový album Exit Planet Dust (názov bol inšpirovaný premenou názvu z Dust Brothers na Chemical Brothers) vyšiel v júli 1995 a v Anglicku bol výrazne úspešný (#9 v albumovej hitparáde). Krátko nato prešli z vlastného vydavateľstva Freestyle Dust k Virgin Records. Tu už vyšiel singel „Life Is Sweet“ o jeho remix sa postarali Daft Punk. Okolo The Chemical Brothers je pomerne rušno – v auguste si zahrali set pre Oasis, zaujímajú sa o nich skupiny ako The Prodigy, Happy Mondays alebo The Stones.
Počas nasledujúcich dvoch albumov upevnili svoju pozíciu na tanečnej scéne, neustále mixujú a ich živé vystúpenia sa tešia veľkej obľube. Na albume Surrender sa nachádza jeden z ich najväčších hitov „Hey Boy Hey Girl“. V roku 1999 vystúpili ako hlavné hviezdy na Glastonbury, o rok neskôr na rovnakom festivale prilákali najviac poslucháčov na Pyramida stage, kde zahrali svoj set. Sláva The Chemical Brothers rástla, hrali po celom svete – výnimkou nie je ani festival Coachella alebo vystúpenie na Ibize. Album Come With Us vyhral britskú albumovú hitparádu a tri vydané single „It Began in Afrika“, „Star Guitar“, „Come With Us/The Test“ sa umiestnili na #9, #8 a #14. V lete 2002 absolvovali turné k novému albumu, zároveň vydali dve EP (japonskú a americkú verziu). Nový album Push the Button bol očakávaný. Kritici sa delia na dve skupiny – jedna ho označuje za sklamanie a krok späť, druhá za výborný album. Tom Rowlands a Ed Simons premenili dvojnásobnú nomináciu na Grammy (album, singel „Galvanize“).
Takisto veľmi úspešný je aj album We Are the Night. Za prvý týždeň sa predalo 89 000 kópií, usadil sa na prvom mieste britskej albumovej hitparády a bol ocenený Grammy v kategórii najlepší album žánru „Electronic/Dance“.
Monétay-sur-Allier

Poloha

Monétay-sur-Allier má rozlohu 11,77 km². Najvyšší bod je položený 311 m n. m. a najnižší bod 217 m n. m.

Obyvateľstvo

Monétay-sur-Allier má 550 obyvateľov (2009).
Graf vývoja obyvateľstva:
Zdroje: INSEE
Saint-Agnan (Aisne)

Poloha

Saint-Agnan má rozlohu 8,07 km². Najvyšší bod je položený 242 m n. m. a najnižší bod 87 m n. m.

Obyvateľstvo

Saint-Agnan má 104 obyvateľov (2009).
Graf vývoja obyvateľstva:
Zdroje: INSEE
Okenná ružica

Okenná ružica (iné názvy: ružicové okno, rozetové okno, rozeta, ružica; slovo pochádza z fr. „rosette“ - ružička, ale po fr. sa povie rosace) je v architektúre kruhové okno, často veľkých rozmerov, umiestnené väčšinou nad vstupným portálom stavby, alebo v štítoch priečnych chrámových lodí. V Európe je typické pre gotické kostoly i pre synagógy, kde býva vyplnená vitrážami. Objavuje sa i v období renesancie, či klasicizmu a tiež v 19. storočí na historizujúcich stavbách.
Mimo európsku kultúru sa ružica objavuje aj v iných oblastiach. Rastlinné ornamenty vo forme štylizovaných kvetov do kruhu sa vyskytovali už v mezopotámskom umení (5000 rokov pred Kr.), v egyptskom umení Starej i Novej ríše a tiež v asýrskom a babylonskom umení, ako dokladá výzdoba Ištarinej brány v berlínskom Pergamonmuseum.
Architektonické stvárnenie ružice využíva často symboliku čísiel a kruhu k vizuálnemu vyjadreniu všadeprítomnosti Boha, životného cyklu, alebo večného návratu.
Skarnsundbrua

História a parametre

Prvé dopravné spojenie Kjerringviku a Vangshylly bolo zabezpečené trajektom, ktorý existoval na mieste dnešného mosta od roku 1958. Počiatkom 70. rokov bol trajekt nevyhovujúci a preto bolo v roku 1972 navrhnutá výstavba nového mosta. V roku 1983 bola založená spoločnosť AS Skarnsundbrua slúžiaca na financovanie výstavby. Nórska vláda pristúpila k výstavbe mosta v roku 1986 a o dva roky neskôr sa začala jeho výstavba. Ukončená bola v roku 1991 a celkovo stála 200 mil. NOK. 19. decembra 1991 preplával úžinou posledný trajekt s nórskym kráľom Haraldom V. na palube, ktorý v ten deň otvoril aj nový most.
Hlavné pole s dĺžkou rozpätia 530 m sa po dokončení stalo najdlhším svojho druhu na svete, čím o 40 m prekonalo hlavné rozpätie japonského mosta Ikučibaši. Celková dĺžka zaveseného mosta je 1 010 m, šírka mostovky je 13 m. Pylóny boli po dokončení s výškou 152 m najvyššími v krajine (v súčasnosti tretie – po mostoch Hardangerbrua a Grenlandsbrua). Výškový rozdiel medzi hladinou úžiny a mostovkou je 45 m.
V roku 1992 získal most ocenenie Betongtavlen. 17. apríla 2008 bol most vyhlásený za nórske kultúrne dedičstvo.
Do 24. mája 2007 bolo na moste vyberané mýto.
Ján Radvanský (1666)

Životopis

V roku 1683-1685 študoval na evanjelickom kolégiu v Prešove. Hospodáril na rodových majetkoch v Banskej Bystrici-Radvani. Roku 1685 opustil školu a vstúpil do povstaleckej armády proti Habsburgovcom. Po potlačení Tökölyho povstania ho spolu s otcom v Banskej Bystrici-Radvani zaistil a postavil pred mimoriadny súd generál Caraffu v Prešove, po otcovej poprave ho prepustili. Roku 1703 sa stal blízkym spolupracovníkom vodcu stavovského povstania Františka II. Rákoczyho: 1704 komisár v Sedmohradsku. Po uzavretí Satmárskeho mieru a amnestii sa vrátil domov. Na jeseň 1712 ho v Kremnických vrchoch ozbíjal Juraj Jánošík aj so svojou družinou. Bol vyslancom Zvolenskej stolice na uhorských snemoch 1712- 1715, 1722-1723,1728-1729, na ktorých obhajoval záujmy protestantskej šľachty. Autor životopisných denníkov, v ktorých opísal zážitky z prešovského väzenia, otcovej popravy a prešovských jatiek (vyšli 1870 v Magyar Polgár Náptára). Jeho lyrické verše spolu s jeho životopisom vydal Belo Roku. Po roku 1697 a 1711 podžupan Zvolenskej stolice.
Brangues

Poloha

Obec má rozlohu 11,67 km². Najvyšší bod je položený 236 m n. m. a najnižší bod 204 m n. m.

Obyvateľstvo

Počet obyvateľov obce je 578 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Dýzové prúdenie

Dýzové prúdenie alebo (nenormovaný názov) jetstream (nesprávne tryskové prúdenie, angl. jet stream) je prúdenie v atmosfére, charakteristické rýchlosťami vetra vyše 30 m.s⁻¹ (108 km.h⁻¹) a smerujúce zo západu na východ. Priestor vymedzený izotachami,  ktoré vymedzujú dýzové prúdenie má značne pretiahnutý sploštený tvar. Charakteristickým znakom je tiež vertikálny strih vetra okolo 10 m.s⁻¹ (36 km.h⁻¹) na 1 km výšky. Dýzové prúdenie sa vyskytuje v troposfére, stratosfére i mezosfére. V troposfére sa vyskytuje najčastejšie 1 až 2 km pod tropopauzou na hranici susediacich vzduchových hmôt, ktorých teploty sú výrazne rozdielne. Vyskytuje sa teda medzi polárnou, Ferrelovou a Hadleyovou bunkou.
Prúdenie bolo objavené letcami počas druhej svetovej vojny. Dýzové prúdenie má značný význam v leteckej doprave, respektíve letectve, pretože uľahčuje let a znižuje množstvo spotrebovaného paliva – to platí v prípade letu v smere dýzového prúdenia. Ak lietadlo letí opačným smerom, dýzové prúdenie zvyšuje spotrebu a predlžuje čas potrebný na prepravu. Ak sa lietadlo snaží vyhnúť dýzovému prúdeniu, väčšinou opúšťa ortodrómu.
Plougras

Poloha

Obec má rozlohu 26,48 km². Najvyšší bod je položený 314 m n. m. a najnižší bod 164 m n. m.

Obyvateľstvo

Počet obyvateľov obce je 430 (2011).
Nasledujúci graf zobrazuje vývoj počtu obyvateľov v obci.
Zdroje: INSEE